 NA SIAGO CECE POLISI katika eneo la Diani, Kaunti ya Kwale wanachunguza kifo cha mtalii kutoka Ethiopia ambaye alijitia kitanzi katika hoteli moja baada ya kukosana na mpenzi wake. Kufikia Juni 28, 2023, Kieger Marion na Ephraim Tafere Gebru walipanga kuondoka Diani Place, hoteli ya kifahari iliyo karibu na fuo za Diani. Marion, ambaye ni raia wa Ujerumani na mchumba wake walikuwa wameingia nchini Machi 28, 2023 wakiwa na matumaini ya kupunga unyunyu kwa miezi mitatu kwenye fukwe za Diani huku wakufurahia upepo mzuri kutoka Bahari Hindi na mazingira tulivu katika kivutio hicho cha watalii ulimwenguni. Hata hivyo, mkasa ulitokea Juni 26, 2023, siku mbili tu kabla ya wao kuondoka katika hoteli hiyo, wakati Bw Tafere,40, ambaye ni raia wa kiume wa Ethiopia, alitoweka ghafla mchana. Baadaye alipatikana saa mbili za usiku akiwa amening’inia bafuni baada ya kujinyonga na mshipi uliokuwa ungali shingoni. Juhudi za kumwokoa ziligonga mwamba alipokimbizwa katika hospitali ya Diani Beach. Madaktari walitangazwa kuwa tayari alikuwa ameshafariki. Mashahidi waliozungumza na Taifa Leo wanasema Marion,35, alitoa tahadhari kwa wafanyakazi wa hoteli hiyo alipogundua kuwa mpenzi wake alijifungia ndani ya chumba chake. Kwake, haikuwa kawaida kwa mpenzi wake kujifungia ndani ya chumba hicho, licha ya wao kuanza kulala kwenye vyumba tofauti baada ya kukosana. Wafanyakazi wa hoteli baadaye waliona picha ya mtu aliyesimama bafuni kana kwamba anaoga, bila maji kutoka. Taarifa mpya sasa zimeibuka kuhusiana na kifo cha Tafere, huku wachunguzi wakisema kuwa marehemu alikuwa ameshikwa na msongo wa mawazo na masikitiko makuu baada ya kutofautiana na mpenzi wake. Inadaiwa mpenzi wake huyo aliyemtuhumu kuwa hakuwa mwaminifu kwa uhusiano wao. Hali hii ilisababisha mwanamume huyo kuanza kujidhuru kimwili kwa kujaribu mara kwa mara kujidunga kwa kisu akidai kuwa anataka kujiua. “Tafere alikuwa amemjulisha mpenzi wake kuhusu uhusiano wake wa awali na hiyo ndio sababu walitaka kuvunja uhusiano huo. Kutokana na vitisho kuwa angeachwa na mpenzi huyo, ndipo Tefere alipoamua kujinyonga,” akasema afisa mkuu wa polisi eneo la Msambweni, Francis Gachoki. Ufichuzi wa Tafere kuhusu mahusiano yake ya hapo awali ulikuwa chanzo cha mtafaruku katika uhusiano huo, na kusababisha wawili hao kulala katika vyumba tofauti huku wakingoja kuondoka kwa hoteli hiyo. Ilipofika Jumatatu wiki hii, kifo kilitenganisha wapenzi hao wawili baada ya Tafere kujitia kitanzi hotelini, akimwacha mchumba wake. Mwili wake sasa umepelekwa katika chumba cha kuhifadhi maiti katika hospitali ya Jocham iliyoko Kaunti ya Mombasa. Wakati huo huo, hali ya huzuni bado imezingira hoteli ya Diani Place, baada ya mkasa huo. Ziara ya Taifa Leo kwenye hoteli hiyo iligundua kuwa kulikuwa na shughuli ndogo huku wamiliki na wafanyakazi wakikataa kutoa maelezo zaidi kuhusu tukio la Jumatatu jioni. Marion ambaye alionekana kuwa na huzuni alikuwa ameketi kwenye sehemu ya mapokezi ya wagenu katika hoteli hiyo huku akipiga simu mara kwa mara. Licha ya kuwa alitakiwa kuondoka Juni 28, 2023, polisi walieleza kuwa bado atabaki nchini uchunguzi ukiendelea. Kuondoka kwake kwa hoteli hiyo kunakuwa kinyume na jinsi alivyoingia, kwani wakati aliingia alikuwa na furaha akitarajia kuanza likizo yake maalum pamoja na mchumba wake. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  